Vruntlyke grote vorgescreven. Wetet, erbar rat, dat hir vele lude sin van mynes heren undersaten, de sik beclagen und my tho kennende gewen hebben, dat en ere vrunde affgestorwen sin in juwer stat und en kan gene redelicheit wederfaren van juwen borgers, de dat gut underhebben, dat ere vrunde nagelaten hebben, und besynderikes desse jegenwordighe brefwiser Laurens, de vake tho jw gewest is umme des gudes wellen, dat em und syme broder angefallen is van Oloff Mynters wegen, dar en noch nen redelicheit van wederfaren is. Hirumme so bidde ik jw vruntlyken, dat gy jw hirane also bewysen, also ik juwer erbarheit vele gudes thobelowe und also gy wellen, dat ik den juwen don scholde, ofte syk dat also gefelle. Gode siit befolen tho ewigen tiden. Gescreven tho Wyborch. By my Kersten Nicliszson ritter. Adress: Den erbaren luden, borgermesteren und ratmannen to Revel, kome desse breff etc.